KIRJALLINEN KYSYMYS E-1983/02

esittäjä(t): Kathleen Van Brempt (PSE) komissiolle

(8. heinäkuuta 2002)

Aihe: Ympäristö, avoimuus, yleisön osallistuminen, ympäristöpolitiikka ja lainsäädäntö

Kun otetaan huomioon yleisön oikeus saada tietoa unionin toimielimistä ja tutustua niiden asiakirjoihin, unionin toimielinten työtä koskevan suuremman avoimuuden tarve, uusien yhteisötasoisten ympäristönsuojelunormien merkitys ja alan säännösten entistä laajempi yhdenmukaistaminen sekä yleisön unionin toimielinten työhön osallistumisen merkitys ja kun katsotaan, että mainittujen asioiden seurauksena on tarpeen ryhtyä kaikkiin mahdollisiin toimiin yleisön osallistumisen edistämiseksi tehokkaasti, ja kun otetaan vielä huomioon yhteisön ympäristölainsäädännön suhteellinen hajanaisuus ja siitä johtuva avoimuuden puute,

voisiko komissio vastata seuraaviin kysymyksiin:

1. Katsooko komissio, että yhteisön ympäristölainsäädännön konsolidoidun tekstin laatiminen edistäisi asiakirjojen julkisuutta, avoimuutta ja yleisön osallistumista koskevien säädösten tehokkaampaa noudattamista?

2. Mikä on syynä, jos komissio vastaa edelliseen kysymykseen kielteisesti? Tarkoittaako se, että yhteisön ympäristöpolitiikan ja -lainsäädännön nykyinen institutionaalinen ja normatiivinen kehys on yhteensopiva mainittujen periaatteiden efektiivisen tehokkuuden kanssa?

3. Jos komissio vastaa myönteisesti kysymykseen 1, mihin toimiin se aikoo ryhtyä toimien toteuttamiseksi ja milloin ja kuinka se aikoo toteuttaa tämän hankkeen?

Margot Wallströmin komission puolesta antama vastaus

(12. syyskuuta 2002)

Komissio pyytää ensiksikin arvoisan parlamentin jäsenen kiinnittävän huomiota siihen, että kansalaisilla on pääsy erilaisiin yhteisön oikeutta koskeviin tietokantoihin, joista ainakin yksi on maksuton(1). Nämä tietokannat tarjoavat käyttäjälle mahdollisuuden etsiä lainsäädäntöä soveltuvin tietotekniikan keinoin. Niiden kautta kansalaiset pääsevät tutustumaan myös yhteisön lainsäädännön hyväksymisen eri vaiheisiin liittyviin asiakirjoihin (komission ehdotus sekä parlamentin ja neuvoston kannat).

Komissio on tietoinen siitä, että yhteisön ympäristölainsäädäntöä on kehitetty viimeksi kuluneiden 30 vuoden aikana välittömiin käytännön tarpeisiin vastaamiseksi ilman kokonaissuunnitelmaa. Sama koskee paitsi muita yhteisön oikeuden aloja kuten elintarvike-, eläinlääkintä- ja maatalouslainsäädäntöä, myös useimpien jäsenvaltioiden kansallista ympäristölainsäädäntöä.

Yhteisön koko ympäristölainsäädännön kodifiointi olisi aikaa vievä tehtävä. Ne jäsenvaltiot, jotka ovat ryhtyneet tällaiseen työhön, ovat yleensä perustaneet tieteellisen komitean laatimaan yhtenäistä tekstiä. Niiden työskentely on tavallisesti kestänyt useita vuosia.

Yhteisön lainsäädännön kehittymisestä käytännön tarpeiden mukaan seuraa myös, että pelkkä lainsäädännön konsolidointi ei luultavasti riittäisi, koska samalla olisi parannettava joskus hyvinkin erilaisten säännösten yhdenmukaisuutta, täydennettävä mahdollisia puutteita, tarkistettava terminologiaa ja muokattava perusteellisesti joitakin säännöksiä. Ainoastaan jätteiden alalla, jossa tällaiseen on ryhdytty yksityisestä aloitteesta, tuloksena oli noin 120 oikeudellista artiklaa käsittävä teksti yhteisön lainsäädännöstä.

Näistä vaikeuksista huolimatta komissio on kuitenkin valmis tarkastelemaan lähemmin arvoisan parlamentin jäsenen ehdotusta, ja ilmoittaa tälle johtopäätöksistään.

(1) Kyseinen tietokanta on Eur-Lex: http://europa.eu.int/eur-lex/index.html; Celex-tietokanta (http://www.europa.eu.int/celex/htm/celex_fr.htm), joka tarjoaa laajempia palveluja, on edelleen maksullinen.